Tárgy: Harkányi Körzeti Óvodai Társulás társulási megállapodásának módosítása

Mellékletek: Társulási megállapodás egységes szerkezetben (Harkányi Körzeti Óvodai Társulás) - tervezet



**E L Ő T E R J E S Z T É S**

**HARKÁNY VÁROS KÉPVISELŐ-TESTÜLETÉNEK**

**2025.05. 22-i RENDES ÜLÉSÉRE**

**14.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet | **-** |
| MEGTÁRGYALTA: | - |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | - |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Minősített többség a társulási megállapodás esetében, egyszerű többség a bölcsődei ellátás létrehozása esetén |
| TERJEDELEM:  MELLÉKLET: | 4 oldal előterjesztés |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat 2025. május 22. napján tartandó rendes képviselő-testületi ülésére**

**ELŐTERJESZTÉS CÍME: Harkányi Körzeti Óvodai Társulás társulási megállapodásának módosítása**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Bacsáné dr. Kajdity Petra jegyző**

**MELLÉKLETEK: társulási megállapodás módosításának tervezete (Harkányi Körzeti Óvodai Társulás)**

**Tisztelt Képviselő-testület!**

I. Előzmények

Harkány Város Önkormányzatának Képviselő-testülete 26/2016.(XII.27) számú rendeletével alkotta meg az önkormányzat hatályos Szervezeti és Működési Szabályzatát (a továbbiakban: SZMSZ). Az SZMSZ rögzíti , hogy az Önkormányzat mely társulásoknak a tagja:

*„(3) Az önkormányzat az alábbi társulásokban vesz részt:*

*a) Harkányi Körzeti Óvodai Társulás,*

*b) Mecsek-Dráva Regionális Szilárdhulladék Kezelő Rendszer Létrehozását Célzó Önkormányzati Társulás,*

*c) Villányi Mikrotérségi Szociális- és Gyermekjóléti Társulás.*

*(4) A társulásokra átruházott hatásköröket a 8. számú melléklet tartalmazza.”*

A Harkányi Körzeti Óvodai Társulás látja el az óvodai nevelés, a mini bölcsődei ellátás és a gyermekétkeztetés feladatát.

A Társulási Tanács legutóbb, 2024. október hó 21. napján megtartott ülésén módosította a társulási megállapodást, mely módosításkor figyelembe vételre kerültek a 2024. június hó 09. napján tartott választások eredményei, a társulási tanácsban történő képviseletre vonatkozó és egyéb technikai jellegű módosításokkal kapcsolatos szabályok változtak.

Jelen előterjesztés tárgya a társulási megállapodás módosítása, arra tekintettel, hogy Bisse Községi Önkormányzat bejelentette a Társulásból a kiválási szándékát, továbbá az egyik mini bölcsődei csoport megszüntetése és bölcsődei csoporttá alakítása miatt a társulási megállapodás módosítása szükségessé válik. A kapcsolódó döntéseket a társulási tanács a mai napon meghozta.

**II. Bisse Községi Önkormányzat kiválási szándéka**

Bisse Községi Önkormányzat Képviselő-testülete 2025. február hó 24. napján megtartott testületi ülésén kimondta a csatlakozási szándékát a Szalántai Óvoda és Konyha Óvodai Társuláshoz, és egyben meghozta a döntést a kilépésről a Harkányi Körzeti Óvodai Társulásból 2025. szeptember hó 01. napjával. A Harkányi Óvoda, Mini Bölcsőde és Konyha intézménybe jelenleg egy gyermek sem jár Bisse Községből, a gyakorlat szerint a bissei gyermekek eddig is a szalántai intézményben vették igénybe az óvodai nevelést.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 89. § (1) – (2) bekezdése alapján: *„89. § (1) A társuláshoz csatlakozni naptári év első, abból kiválni naptári év utolsó napjával lehet, ha törvény vagy a társulási megállapodás másként nem rendelkezik.*

*(2) A társuláshoz való csatlakozásról és a kiválásról, ha törvény eltérően nem rendelkezik, legalább hat hónappal korábban, minősített többséggel kell dönteni. Erről a társulási tanácsot értesíteni kell.”*

A társulási megállapodás alapján a társulásból kiválni a július-augusztus hónapokban lehet, melyet a tag 6 hónappal korábban köteles bejelenteni. (Társulási Megállapodás 24.3.pont) Ezt az Mötv. főszabályától eltérő szabályt az indokolja, hogy az óvodai feladatellátás esetén a nevelési év nem a naptári évhez kötődik, hanem szeptember 1-jén kezdődik. A nemzeti köznevelésről szóló 2011. évi CXC. törvény (a továbbiakban: Nkt.) 84. § (3) bekezdése szerint ugyanis intézmény átszervezésére csak július-augusztus hónapokban kerülhet sor. Ebbe a Magyar Államkincstár tájékoztatása szerint a szeptember 1. napi hatályba lépés is beleértendő, így a változás hatályba lépését 2025. szeptember 1. napjára terveztük. Az átszervezésről szóló döntés meghozatalának határideje az Nkt. 84. § (7) bekezdése értelmében 2025. május 31. napja. A bölcsődei ellátás elindítása szintén átszervezésnek minősül, erre vonatkozó tájékoztatást az előterjesztés III. pontja tartalmazza.

Megállapítható, hogy Bisse Községi Önkormányzat képviselő-testülete határidőben meghozta döntését. A társulás szabadságának az Mötv. 87. §.-ában szabályozott rendszere alapján a kiváláshoz nem kell a társulás többi tagjának a beleegyezése, így ez egyértelműen Bisse Községi Önkormányzat egyoldalú aktusa. Ugyanakkor meg kívánjuk jegyezni, hogy az óvodai ellátás tekintetében Bisse Községi Önkormányzat sem maradhat ellátatlanul, így másik oldalról mindenképpen szükséges Bisse felvétele a Szalántai Óvoda és Konyha Társulásba. Ez az intézmények alapító okiratának módosításánál is lényeges kérdés, ahol kiemelt figyelmet kell fordítani még arra is, hogy az alapító okiratok benyújtását követően mindkét intézmény esetében csak akkor lehetséges a döntés a Magyar Államkincstárnál, ha az ellátási terület változásával kapcsolatos alapító okirat módosítás minden fél részéről egyidőben benyújtásra került.

Az Mötv. 90. § (4) – (5) bekezdése alapján:

*„(4) A társulás megszűnése, a társulásból történő kiválás, kizárás esetén – eltérő megállapodás hiányában – a társulás vagyonát a társulás azon tagjának kell visszaadni, amelyik azt a társulás rendelkezésére bocsátotta. Egyebekben a közös tulajdonra vonatkozó rendelkezéseket kell alkalmazni. (5) A társulásból történő kiválás esetén a vagyontárgy társulási tag részére történő kiadását a társulási megállapodásban meghatározott időtartamra, de legfeljebb öt évre el lehet halasztani, ha annak természetben történő kiadása veszélyeztetné a társulás további működését. Ebben az esetben a kivált tagot – a társulással kötött szerződés alapján – használati díj illeti meg.”*

A Társulási Megállapodás kimondja (19. pont), hogy a vagyonnövekmény Harkány Város Önkormányzatát illeti meg. A Társulás saját vagyonnal nem rendelkezik, és Bisse Község Önkormányzata sem szolgáltatott az alapítás óta vagyoni hozzájárulást a Társulás részére. A tagönkormányzatok részéről tagdíjfizetési kötelezettség sem merült fel. Erre tekintettel tagdíj visszafizetési vagy vagyoni hozzájárulás fizetési kötelezettséget (24.3. pont) Bisse Községi Önkormányzat felé nem kell teljesíteni a kiválással összefüggésben.

**III. Bölcsődei ellátás kialakítása**

A Harkányi Óvoda, Mini Bölcsőde és Konyha intézményben jelenleg két működési engedéllyel, három mini bölcsődei csoport működik. A folyamatos várólista (az összesen 23 fő létszám is kevésnek bizonyul) és a finanszírozási szabályok változása miatt felvetődött az egyik mini bölcsődei csoport bölcsődévé történő alakítása. A Baranya Vármegyei Kormányhivatallal történő egyeztetés alapján ennek akadálya nincs, ugyanakkor a bölcsődei ellátás tekintetében szigorúbb feltételeknek történő megfelelés van, új működési engedély megkérésére lesz szükség a bölcsődei ellátás vonatkozásában, és sor kell kerüljön a Cica csoport működési engedélyének módosítására. A Cica Csoport működési engedélye jelenleg a Cica Csoportra és a Halacska csoportra terjed ki, a Cica Csoport működne tovább 2025. szeptember hó 01-jével bölcsődei ellátásként, a Halacska csoport pedig mini bölcsődei ellátás keretében. Az új bölcsődei ellátást a maximális gyermeklétszámra, 14 főre kérnénk meg, így gyakorlatilag további 6 fővel növekedne a bölcsődei ellátásba felvehető gyermekek száma.

Az Nkt. 4. § 11. pontja alapján *„intézményátszervezés: minden olyan fenntartói döntés, amely az alapító okirat, szakmai alapdokumentum 21. § (3) bekezdés c)–j) pontjában felsoroltak bármelyikének módosulásával jár, kivéve a jogszabályváltozásból eredő módosítást és az olyan vagyont érintő döntést, amely vagyon a feladatellátáshoz a továbbiakban nem szükséges…”*  
  
A 21. § (3) bekezdés c)-j) pontja alapján az alábbi változások esetében átszervezésre kerül sor:

c) az intézmény típusát,

d) az intézmény

da) feladatellátási helyét,

db) székhelyét,

dc) tagintézményét,

dd) telephelyét,

e) feladatellátási helyenként az alapfeladatának jogszabály szerinti megnevezését,

f) nevelési, oktatási feladatot ellátó feladatellátási helyenként felvehető maximális gyermek- vagy tanulólétszámot alapfeladatonkénti és munkarendenkénti bontásban,

A bölcsődei ellátás kialakítása tehát átszervezésnek minősül, ugyanis változik a feladatellátási helyenként felvehető maximális gyermeklétszám.

**IV. Határozati javaslatok**

***Fentiekre tekintettel a Tisztelt Képviselő-testületnek az alábbi határozati javaslatok elfogadásáról szükséges döntést hoznia!***

**Határozati javaslat:**

*a Harkányi Körzeti Óvodai Társulás társulási megállapodásának elfogadásáról*

Harkány Város Önkormányzat Képviselő-testülete a Harkányi Körzeti Óvodai Társulás Társulási megállapodás módosítását, és az egységes szerkezetű társulási megállapodást az előterjesztés melléklete szerinti tartalommal elfogadja.

A képviselő-testület felkéri a polgármestert a társulási megállapodás aláírására.

Határidő: azonnal (társulási megállapodás módosítás hatályba lépése: 2025. szeptember 01)

Felelős: polgármester

**Határozati javaslat:**

*bölcsődei ellátás kialakításáról a Harkányi Óvoda, Mini Bölcsőde és Konyha intézményben*

Harkány Város Önkormányzat Képviselő-testülete, mint a Harkányi Körzeti Óvodai Társulás Tag2 önkormányzata egyetért azzal, hogy a Harkányi Körzeti Óvodai Társulás által fenntartott Harkányi Óvoda, Mini Bölcsőde és Konyha intézményt a mini bölcsődei feladatellátás tekintetében a csoportok száma és a felvehető maximális gyermeklétszám vonatkozásában a Társulás átszervezi akként, hogy a Cica csoport működési engedélyének módosításával bölcsődei ellátást indít, mely ellátásnak kéri a szolgáltatói nyilvántartásba történő bejegyzését.

Határidő: azonnal

Felelős: képviselő-testület

**Harkány, 2025. 05. 21.**

**Bacsáné dr. Kajdity Petra sk.**

**jegyző**