**A Harkányi Gyógyfürdő Zrt.**

**Felügyelő Bizottságának**

**Ügyrendje**

**Hatályos: 2025. …….. napjától**

A Felügyelőbizottság a Polgári Törvénykönyvről szóló 2013. évi V. törvény 3:1 22 (3) bekezdés rendelkezése szerinti felhatalmazással élve az Ügyrendjét az alábbiak szerint állapítja meg:

**I. Általános rendelkezések**

1. A Felügyelőbizottság a mindenkor hatályos jogszabályok, a Ptk., a köztulajdonban álló gazdasági társaságok takarékosabb működéséről szóló 2009. évi CXXII. törvény, a köztulajdonban álló gazdasági társaságok belső kontrollrendszeréről szóló 339/2019 (XII.23) Korm. rendelet, a részvénytársaság Alapszabálya, a legfőbb szerv (közgyűlés) határozatai, valamint jelen Ügyrend rendelkezései szerint, testületként végzi tevékenységét.

A Felügyelőbizottság munkájának célja és rendeltetése, hogy az Alapító részére az igazgatóságot jogi személy érdekeinek megóvása céljából ellenőrizze.

1. A Felügyelőbizottság köteles az Alapító döntéshozó szerve elé kerülő előterjesztéseket megvizsgálni és ezekkel kapcsolatos állásfoglalását a döntéshozó szerv ülésén ismertetni. Ellenőrzési jog- és hatásköre a társaság működésének, illetőleg az igazgatóság tevékenységének, beleértve a társaság munkaszervezetét, jog-, illetve célszerűségi szempontból történő vizsgálatára is kiterjed, azonban az igazgatóság részére utasítást nem adhat.

A Felügyelőbizottság köteles a tagok vagy az alapítók döntéshozó szerve elé kerülő előterjesztéseket megvizsgálni, és ezekkel kapcsolatos álláspontját a döntéshozó szerv ülésén ismertetni. A Felügyelőbizottság az ellenőrzési tevékenységén túlmenően előzetesen véleményezheti az igazgatóság a társaság alapvető üzleti és személyi kérdésekben meghozott döntéseit. A felügyelőbizottság a jogi személy irataiba, számviteli nyilvántartásaiba, könyveibe betekinthet, a vezető tisztségviselőktől és a jogi személy munkavállalóitól felvilágosítást kérhet, a jogi személy fizetési számláját, pénztárát, értékpapír- és áruállományát, valamint szerződéseit megvizsgálhatja és szakértővel megvizsgáltathatja

1. A Felügyelőbizottság nem ügydöntő felügyelőbizottságként működik.
2. A Felügyelőbizottság a társaság legfőbb szervének felügyelete alá tartozik és tevékenységéről a társaság legfőbb szervének köteles beszámolni.

**II. Felügyelőbizottsági tagság**

1. A Felügyelőbizottság tagja az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Nem lehet a Felügyelőbizottság tagja, akivel szemben a vezető tisztségviselőkre vonatkozó kizáró ok fennáll:

* Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesül.
* Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.
* Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől, továbbá aki, vagy akinek a hozzátartozója a jogi személy vezető tisztségviselője.
* A felügyelőbizottságnak – a munkavállalói részvétel szabályain alapuló tagságtól eltekintve – nem lehet tagja a társaság munkavállalója.

1. A legfőbb szerv 5 (öt) tagból álló Felügyelőbizottságot választ.
2. A Felügyelőbizottsági tagság az Alapszabályban foglaltak szerint határozott időre, legfeljebb 5 évre szól. A tisztség írásbeli elfogadással jön létre. Az elfogadó nyilatkozatban az érintett személy nyilatkozik, hogy a Ptk., különösen annak a Felügyelőbizottságra vonatkozó szabályait ismeri, azokat magára nézve kötelezőnek fogadja el, illetve személyére nézve a jogszabályokban megfogalmazott kizáró- vagy összeférhetetlenségi okok nem állnak fenn.
3. A Felügyelőbizottság tagjai újraválaszthatók és a társaság legfőbb szerve által bármikor, indoklás nélkül visszahívhatók.
4. A Felügyelőbizottság tagjává megválasztott személy az új tisztsége elfogadásától számított 15 napon belül azokat a gazdasági társaságokat, amelyeknél felügyelőbizottsági, vagy vezető tisztségviselői tisztséget tölt be, írásban tájékoztatni köteles.
5. A Felügyelőbizottság tagjai nem szerezhetnek részesedést olyan társaságban, amely főtevékenységként ugyanolyan gazdasági tevékenységet folytat, mint az a társaság, amelyben felügyelőbizottsági tagok (ide nem értve a nyilvánosan működő nonprofit korlátolt felelősségű társaság), továbbá nem lehet vezető tisztségviselő a társaság főtevékenységével azonos főtevékenységet végző más gazdasági társaságban, kivéve, ha a részesedésszerzéshez, illetve a vezető tisztségviselői jogviszony létesítéséhez a legfőbb szerv kifejezetten hozzájárul. A felügyelőbizottsági tag és hozzátartozója nem köthet saját nevében vagy javára a gazdasági társaság főtevékenységébe tartozó szerződéseket.
6. Amennyiben a Felügyelőbizottság ellenőrzési tevékenységének tárgya vagy alanya olyan harmadik (természetes) személyt érint, aki a felügyelőbizottsági tag hozzátartozója, vagy olyan harmadik (jogi személyre, jogi személyiséggel nem rendelkező gazdasági társaságra) személyre vonatkozik, amelynek a felügyelőbizottsági tag tagja (részvényese), vezető tisztségviselője, felügyelőbizottsági tagja vagy ezek hozzátartozója, úgy az ellenőrzési tevékenység megkezdésekor az adott felügyelőbizottsági tag köteles érdekeltségét bejelenteni, illetve ezen ellenőrzésről készült jelentés elfogadásáról történő szavazás során a felügyelőbizottsági tag a szavazásról tartózkodni köteles.
7. A Felügyelőbizottsági tag tevékenységét megbízási jogviszony keretében látja el, részére – törvény eltérő rendelkezése hiányában – a társaság legfőbb szerve által megállapított díjazás jár. A díjazás megvonásának esetkörébe tartozik, ha a felügyelőbizottsági tag:
8. az összeférhetetlenségi ok, vagy eset bejelentésére vonatkozó kötelezettségével mulasztásba esik, vagy azt nem teljesíti (II.6. pont);
9. ha a Felügyelőbizottság munkatervében meghatározott ülésén indokolatlanul, távolmaradását előre be nem jelentve, egymást követő 2 (két) alkalommal nem vesz részt.

A felek viszonyára a mindenkor hatályos Ügyrend, továbbá a Ptk. megbízási szerződésekre vonatkozó szabályai (Ptk. 6:272.§ - 6:280.§) irányadóak.

1. Megszűnik a Felügyelőbizottsági tagsági viszony:
2. határozott idejű megbízatás esetén a megbízás időtartamának lejáratával;
3. megszüntető feltételhez kötött megbízás esetén a feltétel bekövetkezésével;
4. visszahívással;
5. lemondással;
6. a felügyelőbizottsági tag halálával;
7. a felügyelőbizottsági tag cselekvőképességének a tevékenysége ellátásához szükséges körben történő korlátozásával;
8. a felügyelőbizottsági taggal szembeni kizáró vagy összeférhetetlenségi ok bekövetkeztével.
9. A Felügyelőbizottság tagja tagságáról bármikor lemondhat, a Felügyelőbizottsági tag lemondó nyilatkozatát a jogi személy vezető tisztségviselőjéhez (igazgatóság tagja) intézi.

A Felügyelőbizottsági tag lemondása esetén, amennyiben a Felügyelőbizottság működőképességének biztosítása ezt indokolja, akkor a tag lemondása a lemondást követő 60. napon válik hatályossá.

1. A felügyelőbizottsági tag köteles a változás bekövetkeztétől számított 15 napon belül a cégjegyzésre jogosult vezető tisztségviselőnek (igazgatóság tagja) bejelenteni az alábbi adataiban bekövetkezett változást: neve, anyja neve, irányítószámos lakcíme. Ezen adataikban, valamint a tagok személyében beállott változásokat bejegyzés és közzététel végett a társaság köteles a bíróságnak bejelenteni.

**III. A Felügyelőbizottság alakuló ülése**

1. A Felügyelőbizottság alakuló ülését társaság legfőbb szerve vagy az Igazgatóság kezdeményezi a jogviszony bírósági bejegyzését követő 30 napon belül.
2. A Felügyelőbizottság alakuló ülését a Felügyelőbizottság elnökének megválasztásáig a jelenlévő legidősebb tag, mint korelnök vezeti.
3. A Felügyelőbizottság alakuló ülésén az általános szabályok szerint tagjai sorából elnököt választ azzal, hogy ezen tisztségekre olyan tag nem választható, aki a tisztségre történő jelölést nem fogadja el. Szavazategyenlőség esetén a korelnök szavazata dönt.

**IV. A Felügyelőbizottság működési rendje**

1. A Felügyelőbizottság legkésőbb a megalakulást követően tartott második rendes ülésén köteles Ügyrendjét napirendre tűzni, elfogadását követően pedig jóváhagyásra az elnök útján a társaság legfőbb szerveelé terjeszteni. Alakuló ülés a felügyelőbizottsági tagok változása esetén akkor szükséges, ha a tagok több, mint fele távozik.
2. A Felügyelőbizottság folyamatos és zavartalan működésének anyagi és technikai feltételeit, az adminisztrációs feladatok ellátását a Társaság köteles biztosítani. Ezen körbe tartozik különösen: helyiség, technikai eszközök (telefon, fénymásoló, stb.), irodaszerek biztosítása, meghívók kiküldésének postaköltsége, az ülésen a jegyzőkönyv készítéséhez adminisztratív alkalmazott biztosítása, stb.

A Felügyelőbizottság maga szervezi meg iratkezelését, melynek feltételeit a Társaság köteles biztosítani.

1. A Felügyelőbizottság testületként működik, a Felügyelőbizottság munkájában tagjai személyesen kötelesek részt venni, képviseletnek helye nincs. A Felügyelőbizottság tagjai a társaság igazgatóságától függetlenek, tevékenységük során nem utasíthatók. A Felügyelőbizottságot harmadik személy felé az elnök, képviseli. A Felügyelőbizottság elnöke átmeneti távolléte vagy tartós akadályoztatása esetén a feladatait és hatásköreit a felügyelőbizottság elnöke javaslatára a felügyelőbizottság által kijelölt tag látja el.
2. A Felügyelőbizottság legalább évente 4 (négy) alkalommal (negyedévente) rendes, valamint szükség szerint rendkívüli ülést tart. A rendes ülést általában a negyedév középső hónapjában kell tartani.

A Felügyelőbizottság a negyedévenként tartandó rendes ülésein rendszeresen megtárgyalja:

1. az Igazgatóság negyedévente adandó jelentését az Igazgatóság működéséről, a társaság vagyoni helyzetéről és üzletpolitikájáról;
2. az elnök beszámolóját a legutóbbi ülés óta eltelt időszakról;
3. az egyes tagok beszámolóját, illetve az ügykörök szerint elvégzett ellenőrzések megállapításairól szóló jelentést.

Az Igazgatóság haladéktalanul köteles értesíteni a Felügyelőbizottság elnökét bármilyen külső ellenőrzés elkezdéséről és befejezéséről, valamint az ellenőrzés megállapításait tartalmazó jegyzőkönyvet köteles átadni a Felügyelőbizottság részére.

1. A felügyelőbizottsági tag a Felügyelőbizottság ülésén köteles megjelenni és részt venni.

Amennyiben a Felügyelőbizottsági tag az ülésen személyesen nem tud megjelenni köteles ennek tényét haladéktalanul, de legkésőbb az ülés napját megelőző 3 napon belül, a távolmaradás okának megjelölésével bejelenteni a Felügyelőbizottság elnökének. A távolmaradás előzetes kimentésének oka lehet a tag:

* felügyelőbizottsági munkájával összefüggő elfoglaltságának teljesítése;
* állampolgári kötelezettség teljesítése;
* egyéb közérdekű tevékenység teljesítése;
* keresőképtelenséggel járó betegség.

A Felügyelőbizottsági tag a távolmaradását az előzetes bejelentés esetében is köteles igazolni.

Amennyiben a Felügyelőbizottság tagja a szabályszerűen összehívott rendes ülésen indokolatlanul, távolmaradását előre be nem jelentve, egymást követő két alkalommal nem vesz részt, úgy a jelen Ügyrend II. 9.) pontjában szabályozottak szerint a díjazás egy havi megvonásával jár.

1. A Felügyelőbizottság üléseit az elnök, hívja össze írásbeli meghívó kiküldésével. A meghívóban az ülés időpontját, helyét és a napirendet kell közölni, valamint azt, hogy az ülés határozatképtelensége esetén a megismételt ülést az eredeti ülés helyszínén, az eredeti ülést követő hét ugyanazon napján kell megtartani azonos napirenddel.

A rendelkezésre álló írásos előterjesztéseket mellékelni kell.

A meghívókat rendelkezésre álló előterjesztéseket úgy kell elküldeni, hogy azokat a címzettek az ülés időpontja előtt legalább 3 (három) nappal megkapják.

Indokolt esetben – az ok megjelölésével – a Felügyelőbizottság rendkívüli ülése rövidebb meghívási időközzel is összehívható, amely esetben a meghívást telefonon, illetve elektronikus levélben is közölni kell.

1. A Felügyelőbizottság ülésének összehívását – az ok és a cél megjelölésével – a Felügyelőbizottság bármely tagja írásban kérheti az elnöktől, aki a kérelem kézhezvételétől számított 8 napon belül köteles intézkedni a Felügyelőbizottság ülésének 15 napon belüli időpontra történő összehívásáról. Ha az elnök a 8 napon belüli intézkedési kötelezettségének nem tesz eleget, a tag maga jogosult az ülés összehívására.

A Felügyelőbizottsági ülés összehívását – az ok és a cél megjelölésével – az Igazgatóság, az igazgatóság elnöke és a könyvvizsgáló írásban kezdeményezheti az elnöknél. A Felügyelőbizottság elnöke az ezen személyek által írásban előterjesztett kezdeményezést megvizsgálja, és amennyiben a Felügyelőbizottság ülésének összehívását nem tartja indokoltnak, úgy annak tényét írásban közli az ülés összehívását kezdeményezővel.

1. A Felügyelőbizottság ülésein állandó jelleggel részt vesznek:

* a Társaság Igazgatóságának tagja;
* a Társaság belső ellenőrzésével megbízott személy vagy a megbízott szervezeti egység vezetője;
* a Társasággal munkaviszonyban álló jogász, vagy megbízásában álló ügyvéd.

1. A Felügyelőbizottság ülésein eseti jelleggel, tanácskozási joggal részt vehet bárki, akit a Felügyelőbizottság az ülésre meghív (például: könyvvizsgáló, főkönyvelő, külső szakértő, stb.), illetve akinek részvételét a Felügyelőbizottság megengedi.
2. A Felügyelőbizottság munkáját éves munkaterv szerint végzi. A munkatervet egy üzleti évre készíti el és hagyja jóvá.

A munkaterv tartalmazza különösen: az évben tervezett ellenőrzés, vizsgálat tárgyát, a beszámoló jelentés formáját (írásbeli, szóbeli), a témafelelős nevét és a határidőt.

1. A Felügyelő Bizottság határozatképes, ha tagjainak kétharmada, de legalább három tag jelen van. A jelenlétet csak személyesen lehet gyakorolni, a meghatalmazottal történő eljárás nem megengedett.

Ha az eredetileg összehívott ülés határozatképtelen volt, ennek tényéről az elnök a távolmaradó tagokat rövid úton (telefon, e-mail) értesíteni köteles.

Minden felügyelőbizottsági tagot egy szavazat illeti meg, szavazati jogát minden tag csak személyesen gyakorolhatja.

A Felügyelőbizottság a határozatait nyílt szavazással hozza.

A Felügyelőbizottság az állásfoglalásait, döntéseit, illetőleg határozatait egyszerű szótöbbséggel hozza. Szavazategyenlőség esetén az elnök szavazata dönt.

Szabályszerű összehívás hiányában is határozatképes ülés akkor folytatható le, ha valamennyi tag jelen van és a napirendben (tárgyban vagy módosításban) egyhangú egyetértés van.

1. A Felügyelőbizottság – az éves beszámolójával kapcsolatos Felügyelőbizottsági jelentés tartalmának megállapítása érdekében összehívott ülést ide nem értve – jogosult ülést tartani elektronikus hírközlő eszköz igénybevételével.

Az Ügyrendnek megfelelő elektronikus hírközlő eszköz minden esetben olyan elektronikus kommunikációs módszer, amely alkalmas arra, hogy

* a kommunikációban részt vevő tagok egyidejű kapcsolata valamennyi tag vonatkozásában biztosítható;
* a kommunikációban részt vevő tagok személyazonosságának beazonosíthatósága biztosítható;
* az üzleti titok az elvárt szinten biztosítható;
* a kapcsolati események reprodukálható módon tárolhatók.

Ügyrendszerű elektronikus hírközlő eszköznek minősül a hangrögzítéses körtelefon, illetve az internet hálózaton zajló chat fórum alkalmazása, feltéve, hogy a kommunikációs eszköz igénybevétele a zártkörűséget és az üzleti titok megőrzését biztosítja.

A telekommunikációs eszköz használata során rögzíteni kell, hogy az ülés milyen kommunikációs eszköz igénybevételével zajlott le, azon mely tagok, milyen kapcsolási számon vagy fórumazonosító adattal vettek részt, illetve az ülés kezdő- és záró-időpontját pontosan meg kell határozni.

Az elektronikus hírközlő eszköz alkalmazásával tartott felügyelőbizottsági ülésről az eseményt követő, legkésőbb 15 napon belül okirati jegyzőkönyvet kell készíteni a jelen ügyrend szabályozásának megfelelően azzal, hogy az elektronikusan rögzített adatállományt a jegyzőkönyv elkészítésétől számított legalább egy éves időtartamig meg kell őrizni.

Amennyiben az célravezető és indokolt, a Felügyelőbizottság határozhat ülésen kívül, írásban is az alábbiakban részletezett szabályok szerint. Az elektronikus szavazással történő, ülés tartása nélküli döntéshozatalról szóló értesítésben meg kell jelölni e döntés indokát, a kérdések megküldésének határidejét, a szavazásra nyitva álló határidőt, valamint –a szükséges mértékben – tájékoztatást kell adni az alábbiakban részletezett rendjéről, továbbá mellékelni kell a határozathozatalhoz szükséges és rendelkezésre álló írásba foglalt információkat, előterjesztéseket, a határozati javaslatot.

Elektronikus szavazással történő, ülés tartása nélküli döntéshozatal esetén az elnök valamennyi tagnak egy időben, írásban küldi meg az eldöntendő kérdést azzal, hogy arra a tag 3 (három) napon belül köteles írásban válaszolni.

A választ levélben vagy elektronikus levélben (email) kell megadni. Felügyelőbizottság tagja elektronikus úton, „igen”, „nem”, „tartózkodok” szavazatokat adhatnak le. .A válaszból egyértelműen megállapíthatónak kell lennie a tag álláspontjának. A válaszok alapján az elnök megállapítja a Felügyelőbizottság álláspontját, és azt 8 napon belül írásban megküldi a tagoknak.

A határozat meghozatalának a napja a szavazásra megállapított határidő utolsó napja, vagy ha valamennyi felügyelőbizottsági tag szavazata ezt megelőzően elektronikus úton megérkezik, akkor az utolsó szavazat beérkezésének napja.

Elektronikus szavazással történő, ülés tartása nélküli döntéshozatal esetén a határozat elfogadásához egyhangú szavazás szükséges.

Bármely tag kérheti a Felügyelőbizottság ülésének összehívását a kérdés kézhezvételét követően. Amennyiben az ülés összehívását bármely tag kérte, úgy az elnök köteles haladéktalanul, de legkésőbb 15 napon belül összehívni a Felügyelőbizottság ülését.

1. A Felügyelőbizottság abban az esetben, ha a tárgyalni szándékozott napirend természete azt indokolja, így kiemelten a Társaság stratégiai érdekei azt kívánják, hogy a napirend témája, a vita és a határozat csak kellő időben kerüljön nyilvánosságra, akkor az bármely tag javaslatára zárt ülést rendelhet el, illetőleg egyes napirendi pontok zárt ülésen történő megtárgyalásáról dönthet.

A zárt ülésen kizárólag a Felügyelőbizottság tagjai és az előterjesztő és a jegyzőkönyvvezető vehetnek részt.

A jegyzőkönyvet a felügyelőbizottság elnökének javaslatára a felügyelőbizottság tagjai által határozati úton kijelölt személy vezeti, és az elnök által javasolt és a felügyelőbizottság tagjai által elfogadott felügyelőbizottsági tag hitelesíti

1. A Felügyelőbizottság a döntéseit határozat formájában hozza meg. A határozatokat minden évben 1-től kezdődő, folyamatos sorszámozás/év megjelöléssel kell ellátni és nyilvántartani. A nyilvántartásba be kell vezetni a határozat címét, tartalmát és a végrehajtás határidejét.

A nyilvántartást az elnök vagy megbízottja vezeti.

1. A Felügyelőbizottság ülését az elnök vezeti.

A Felügyelőbizottság üléséről jegyzőkönyvet kell felvenni.

A jegyzőkönyvek nem nyilvánosak, betekintésre külön indokolt kérelem és a Felügyelőbizottság elnökének jóváhagyása alapján van lehetőség.

A Felügyelőbizottság ülésein a hangrögzítő berendezés alkalmazása megengedett.

1. A jegyzőkönyvnek a következőket kell tartalmaznia:
2. az ülés helyét, megkezdésének és befejezésének időpontját;
3. az ülés megnyitása időpontjában a meghívott, megjelent, magát kimentett és az e nélkül távolmaradó tag nevét és tisztségét; az egyéb meghívottak nevét és minőségét; időpont és napirend szerinti megjelöléssel az ülés közben érkezők és távozók nevét és minőségét;
4. a napirendet;
5. napirendi pontonként az elnöki bejelentést, a tag vagy a meghívott elemzését, beszámolóját, a hozzászólások lényegi tartalmát;
6. napirendi pontonként a határozat megvitatása során az esetleges kisebbségi vagy különvélemény; tiltakozás, indítvány, állásfoglalás, kiegészítés, észrevétel, javaslat rövid leírását;
7. a szavazás számszerű eredményét;
8. az elnök által a tárgyban kimondott határozatot;
9. az elnök és a jegyzőkönyvvezető/hitelesítő aláírását.

Amennyiben azt valamelyik tag kéri, úgy ellenszavazatának vagy tartózkodásának az indokait is rögzíteni kell a jegyzőkönyvben.

A jegyzőkönyvet az elnök írja alá, valamint egy tag aláírásával hitelesíti.

A jegyzőkönyvet az ülést követő 15 napon belül el kell készíteni. Az elnök az írásos jegyzőkönyvet megküldi a tagoknak, valamint szükség esetén az igazgatósági tagoknak, vagy a könyvvizsgálónak is.

Ha valamely jegyzőkönyv áttanulmányozása során az ülés valamelyik résztvevője úgy véli, hogy

1. a jegyzőkönyvben szerepel olyan, ami az ülésen nem történt meg;
2. a jegyzőkönyvben nem szerepel olyan, ami az ülésen megtörtént;
3. a jegyzőkönyvben valami hiányosan, eltérően szerepel attól, ahogyan az az ülésen megtörtént,

akkor a kézhezvételt követő 5 napon belül ezt „Jegyzőkönyv módosítási javaslat” című iratban, két példányban közölni kell az elnökkel és a hitelesítővel úgy, hogy ebben idézi a kifogásolt szövegrészt és a történtekről megfogalmazott álláspontját.

Amennyiben a módosítani javasolt jegyzőkönyv aláírói a jegyzőkönyv módosítási javaslattal egyetértenek, akkor a módosítási javaslatot aláírják és függelékként csatolják a jegyzőkönyvhöz.

Amennyiben a jegyzőkönyv aláírói a jegyzőkönyv eredeti szövegét ítélik valósnak, akkor a módosítási javaslatra „A jegyzőkönyv valósághű” megjegyzést vezetik rá, és így csatolják azt a jegyzőkönyvhöz.

1. A Felügyelőbizottság elnökének a feladatát képezi különösen:
2. a Felügyelőbizottság Ügyrendjének – jóváhagyásra történő – a legfőbb szerv elé terjesztése;
3. a Felügyelőbizottság, mint testület tevékenységének a koordinálása, a munka irányítása;
4. a Felügyelőbizottság álláspontjának képviselete a legfőbb szervi ülésen és harmadik személyek irányában;
5. az ülések összehívása, a technikai feltételek meglétének az ellenőrzése, az ülések levezetése és a jegyzőkönyv vezetése;
6. az írásbeli (ülésen kívüli) szavazás megszervezése;
7. az iratok megőrzésének a biztosítása, biztosíttatása;
8. mindazon intézkedések megtétele, amelyek a Felügyelőbizottság jogszabályi előírásoknak megfelelő folyamatos és zavartalan működéséhez szükségesek.

Az elnöki megbízatás megszűnése esetén a Felügyelőbizottság a legközelebbi ülésén új elnököt választ.

1. Amennyiben a Felügyelőbizottság tagjainak a száma az Alapszabályban meghatározott létszám alá csökken, vagy nincs, aki az ülést összehívja, úgy a Felügyelőbizottság elnöke, akadályoztatása esetén a korelnök, vagy az Igazgatóság a Felügyelőbizottság rendeltetésszerű működésének a helyreállítása érdekében köteles a társaság legfőbb szervének döntését kezdeményezni.

**V. A Felügyelőbizottság jogai, kötelezettségei**

1. A Felügyelőbizottság a társaság legfőbb szerve részére ellenőrzi a Társaság igazgatását, irányítását. E körben ellenőrzi a Társaság pénz- és hitelgazdálkodását, szolgáltatási és egyéb kapcsolatait, a gazdálkodás eredményességét. A Felügyelőbizottság köteles ellenőrizni a belső információs, számviteli és pénzügyi rendet, a Társaság szabályzatait és azok végrehajtását.
2. A Felügyelőbizottság – ellenőrzési funkciója keretében – akár az Igazgatóságtól, akár bármely munkavállalótól felvilágosítást kérhet, a Társaság könyveit és iratait megvizsgálhatja.

Ezen tevékenységét a Felügyelőbizottság tagja mellett a felügyelőbizottsági elnök által kiállított „Megbízó levél” felmutatása után jogosult megkezdeni, értékelő vagy bíráló álláspontját azonban kizárólag a felügyelőbizottsági ülésen, vagy az ülést tájékoztató iratában közölheti.

1. A Felügyelőbizottság egyes ellenőrzési feladatok végzésével tagjait esetenként megbízhatja, illetve az ellenőrzést ügyrendileg állandósultan is megoszthatja a tagjai között. Az ellenőrzés elvégzésére két tag együttes megbízása szükséges. Az ellenőrzés megosztása nem érinti a tag felelősségét, sem azt a jogát, hogy az ellenőrzést más, a Felügyelőbizottság ellenőrzési feladatkörébe tartozó tevékenységre is kiterjessze.
2. A Felügyelőbizottság feladat- és hatásköre különösen:
3. a Társaság Igazgatóságának, működésének gazdaságjogi ellenőrzése;
4. a számvitelről szóló törvény szerinti beszámolóról, és az adózott eredmény felhasználásáról szóló igazgatósági javaslatra vonatkozó, és szükségszerűen a legfőbb szerv ülésen ismertetendő írásbeli jelentés elkészítése és ismertetése;
5. köteles a társaság legfőbb szerve elé kerülő előterjesztéseteket megvizsgálni és ezekkel kapcsolatos álláspontját a döntéshozó szerv ülésén ismertetni;
6. a társaság legfőbb szervének napirendjén szereplő valamennyi lényeges üzletpolitikai jelentés, vagy minden, legfőbb szerv kizárólagos hatáskörébe tartozó ügyre vonatkozó előterjesztéssel kapcsolatos jelentés elkészítése és ismertetése;
7. a Ptk-ban, illetve az Alapszabályban meghatározott esetekben a legfőbb szerv intézkedésének, döntésének kérése, napirendi pontokra vonatkozó javaslat készítése;
8. az Igazgatóság osztalék kifizetésére vonatkozó javaslatának előzetes véleményezése;
9. értékeli az Igazgatóságnak a Társaság vagyoni helyzetéről, üzletpolitikájáról és a tárgyévre üzleti tervének I. félévére vonatkozó teljesítéséről legkésőbb tárgyév szeptember 30. napjáig elkészített üzleti jelentését (amelynek kötelező mellékletei: eredménykimutatás, főkönyvi kivonat és szöveges értékelés);
10. a belső ellenőrzési alapszabály jóváhagyása
11. a belső ellenőrzési kézikönyv jóváhagyása;
12. a belső ellenőrzési tevékenység ellátására Igazgatóság által kiválasztott személy vagy szervezeti egység előzetes jóváhagyása;
13. a belső ellenőrzést végző személy vagy szervezeti egység szakmai irányítása és ellenőrzése;
14. az Igazgatóság által kiválasztott megfelelési tanácsadó személyének előzetes jóváhagyása;
15. döntés a belső kontrollrendszer Társaság általi kialakítását követően a megfelelésért felelős személy által a feladatainak teljesítéséről évente legalább egyszer elkészített jelentésről készített Igazgatósági nyilatkozatra vonatkozó álláspontjáról
16. dönt a javadalmazási szabályzatban meghatározott és a Felügyelőbizottság jogkörébe tartozó kérdésekben
17. A Felügyelőbizottság a belső ellenőrzést végző személy vagy szervezeti egység szakmai irányítása keretében:
18. a társaság Igazgatósága és a tulajdonosi jogok gyakorlója véleményének figyelembevételével a tárgyévet megelőző év december 31. napjáig a kockázatalapú éves ellenőrzési terv jóváhagyása.
19. elfogadja a belső ellenőrzés éves ellenőrzési tervének esetleges módosítását;
20. legalább fél-évente megtárgyalja a belső ellenőrzés által készített jelentéseket, és ellenőrzi a szükséges intézkedések végrehajtását;
21. a belső ellenőrzés éves tevékenységéről készített éves ellenőrzési jelentés/beszámoló legkésőbb a tárgyévet követő év május 31. napjáig történő jóváhagyása;
22. szükség esetén külső szakértő felkérésével segíti a belső ellenőrzés munkáját;
23. javaslatot tehet soron kívüli ellenőrzés vagy tanácsadói jellegű megbízás végrehajtására;
24. javaslatot tehet a belső ellenőrzési szervezeti egység létszámának változtatására;
25. ajánlásokat és javaslatokat dolgoz ki a belső ellenőrzést végző személy vagy szervezeti egység által végzett vizsgálatok megállapításai alapján.

A belső ellenőrzést végző személy, valamint a szervezeti egység vezetője kiválasztásával, munkaviszonyának létesítésével, annak munkáltató részéről történő megszüntetésével, valamint a belső ellenőrzés erőforrásainak – létszám, költségvetés – biztosításával kapcsolatos döntések a felügyelőbizottság előzetes jóváhagyásával hozhatóak meg.

A belső ellenőrzést végző személy vagy szervezeti egység számára soron kívüli ellenőrzésre vagy tanácsadói tevékenységre szóló felkérés csak a felügyelőbizottság előzetes egyetértésével adható.

1. A Felügyelőbizottság bármely tagja, illetve a Felügyelőbizottság testületként is, a munkája során indokolt esetben, szükség szerint, a Társaság költségére, eseti jelleggel külső szakértőt vehet igénybe. Ha a felkért szakértő várható költségei, illetve díja az 50.000,- Ft-ot, azaz Ötvenezer forintot meghaladja, a Felügyelőbizottság a szakértő megbízása előtt köteles az Igazgatóságot tájékoztatni. Ha az Igazgatóság a tájékoztatást követően a szakértő kirendelésének az indokoltságát, vagy költségét vitatja, akkor jogosult a szakértő kirendelésének a kérdését halasztó hatállyal társaság legfőbb szerve elé utalni.
2. Amennyiben a Felügyelőbizottság megítélése szerint az Igazgatóság tevékenysége jogszabályba, az Alapszabályba, illetve a legfőbb szerv határozataiba ütközik, vagy egyébként sérti a Társaság vagy a Társaság tagjának érdekeit, akkor kezdeményezi legfőbb szerv döntését.
3. A felügyelőbizottsági tagok az ellenőrzési kötelezettségük elmulasztásával vagy nem megfelelő teljesítésével a jogi személynek okozott károkért a szerződésszegéssel okozott kárért való felelősség szabályai szerint felelnek a jogi személlyel szemben.
4. A legfőbb szerv által hozott jogsértő határozat bírósági felülvizsgálatát a Felügyelőbizottság tagja is kezdeményezheti.
5. A Felügyelőbizottság tagját e minőségében az Alapító, illetve munkáltatója nem utasíthatja.
6. A Felügyelőbizottság tagjai a munkájuk során tudomásukra jutott értesüléseiket üzleti titokként kötelesek megőrizni, ezen kötelezettség a tisztség megszűnését követően, korlátlan ideig is fennáll. A tagokat személyes kötelezettség terheli annak biztosítására, hogy illetéktelen személyek az általuk kért, és részükre kiadott iratokhoz és adatokhoz nem férhetnek hozzá.
7. A Felügyelőbizottság, illetve tagjának a tisztség gyakorlásával kapcsolatban felmerült indokolt költségeit a Társaság – bizonylatok alapján – megtéríti.
8. A Felügyelőbizottság tagja köteles a Társaság legfőbb szervét értesíteni minden olyan tényről és körülményről, amely a Társaság Alapszabályába, legfőbb szervi határozataiba vagy az legfőbb szerv döntéseibe ütközik, vagy azokat nyilvánvalóan sérti, az ésszerű gazdálkodás körülményeivel ellentétes, vagy bűncselekmény elkövetésének alapos gyanúját felveti.

**VI. Vegyes rendelkezések**

1. A Felügyelőbizottság, illetve tagjainak a jogait és kötelezettségeit, illetve eljárását a jelen Ügyrend, az Ügyrend által nem szabályozott kérdésekben az Alapszabály, a Ptk. vonatkozó szabályai, a 339/2019 (XII.23.) Korm. rendelet, valamint egyéb jogszabályok határozzák meg.

Amennyiben a jogszabályon alapuló és eltérést nem engedő előírás az Alapszabályba vagy az Ügyrendbe ütközne, úgy elsősorban a jogi normát; az Alapszabály és az Ügyrend esetleges ütközése esetén az Alapszabály rendelkezéseit kell alkalmazni.

1. Az Ügyrend megalkotására és annak módosítására a Felügyelőbizottság jogosult azzal, hogy annak jóváhagyására az Társaság legfőbb szerve hivatott.
2. Hatályát veszti a korábban kiadott Felügyelőbizottsági ügyend.

Jelen Ügyrendet a Harkányi Gyógyfürdő Zrt. Közgyűlése a ……/……. (…. …..) számú határozatával jóváhagyta.

Harkány,

|  |
| --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Felügyelőbizottság elnöke |